Uredba Komisije (EGS) št. 896/84

z dne 31. marca 1984

o določitvi dodatnih določb glede dodeljevanja izvoznih nadomestil za mleko in mlečne proizvode

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 804/68 z dne 27. junija 1968 o skupni ureditvi trga za mleko in mlečne proizvode [1], kakor je bila nazadnje spremenjena z Uredbo (EGS) št. 856/84 [2] in zlasti člena 17(4) Uredbe,

ob upoštevanju Uredbe Sveta (EGS) št. 876/68 z dne 28. junija 1968 o določitvi splošnih pravil za dodeljevanje izvoznih nadomestil za mleko in mlečne proizvode ter merila za določanje zneska takšnih nadomestil [3], kakor je bila nazadnje spremenjena z Uredbo (EGS) št. 2429/72 [4] in zlasti člena 6(3) Uredbe,

ker se morajo v skladu z Uredbo (EGS) št. 876/68 nadomestila za proizvode iz člena 1 Uredbe (EGS) št. 804/68, ki se jih izvaža brez nadaljnje predelave, določiti ob upoštevanju nekaterih faktorjev; ker je eden od teh faktorjev cena mlečnih proizvodov na trgu Skupnosti;

ker tam, kjer se intervencijske cene mlečnih proizvodov zvišajo na začetku novega mlečnega leta, zvišanje intervencijskih cen ponavadi vpliva na cene mlečnih proizvodov, izdelanih po tem datumu; ker bo morda v tem primeru treba zvišati nadomestila; ker je tam, kjer se intervencijske cene mlečnih proizvodov znižajo na začetku novega mlečnega leta, vpliv na cene mlečnih proizvodov takšen, da je treba znižati nadomestila; ker je lahko kljub temu primerno omejiti uporabo novih nadomestil pri mlečnih proizvodih, izdelanih v novem mlečnem letu; ker je lahko iz tega razloga nadomestilo za določeni proizvod ter za isti namembni kraj različno, odvisno od datuma izdelave zadevnega proizvoda;

ker je zato treba razveljaviti Uredbo Komisije (EGS) št. 1420/83 z dne 2. junija 1983 o določitvi dodatnih določb glede dodeljevanja izvoznih nadomestil za mleko in mlečne proizvode [5];

ker so ukrepi, predvideni s to uredbo, v skladu z mnenjem Upravljalnega odbora za mleko in mlečne proizvode,

SPREJELA NASLEDNJO UREDBO:

Člen 1

1. Kjer sta na začetku novega mlečnega leta za določeni proizvod ter za isti namembni kraj določeni dve nadomestili, je dodelitev višjega nadomestila lahko pogojena s predložitvijo dokazila o tem, da je bil izvoženi proizvod izdelan v novem mlečnem letu, dodelitev nižjega nadomestila pa je lahko pogojena s predložitvijo dokazila o tem, da je bil izvoženi proizvod izdelan pred začetkom novega mlečnega leta.

V primeru proizvodov, ki spadajo pod podštevilko 04.03 B ali ex 23.07 B skupne carinske tarife, se lahko poleg ali namesto zgoraj navedenega zahteva dokazilo o naslednjem:

- da je bilo maslo ali smetana, uporabljena kot surovina pri izdelavi proizvodov, ki spadajo pod podštevilko 04.03 B,

- da je bilo posneto mleko ali posneto mleko v prahu vgrajeno v proizvode, ki spadajo pod podštevilko ex 23.07 B,

proizvedeno v zadevnem obdobju.

2. Države članice sprejemejo potrebne ukrepe v zvezi z dodatno dokumentacijo, ki se jo lahko uporabi kot dokazilo, omenjeno v odstavku 1, ter ustrezne ukrepe nadzora.

Člen 2

Uredba (EGS) št. 1420/83 se s tem razveljavi.

Člen 3

Ta uredba začne veljati na dan objave v Uradnem listu Evropskih skupnosti.

Uporablja se jo od 2. aprila 1984.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. marca 1984

Za Komisijo

Poul Dalsager

Član Komisije

[1] UL L 148, 28.6.1968, str. 13.

[2] UL L 90, 1.4.1984, str. 10.

[3] UL L 155, 3.7.1968, str. 1.

[4] UL L 264, 23.11.1972, str. 1.

[5] UL L 145, 3.6.1983, str. 12.

--------------------------------------------------